Verdagte in hospitaal gevind ná kaping, skietgeveg | Maroela Media
'n 28-jarige man is Dinsdag in 'n KwaZulu-Natalse hospitaal in hegtenis geneem nadat 'n kaping in 'n dae lange kat-en-muis-speletjie met polisiebeamptes ontaard het.
Kapt. Nqobile Gwala, woordvoerder van die polisie, het gesê 'n 38-jarige vrou se motor is Donderdag gekaap terwyl sy besig was om haar huis in Chatsworth te verlaat. "Twee verdagtes het 'n vuurwapen op haar gerig en haar gedwing om uit die motor te klim. Die kapers het hierna drie skote in die lug afgevuur waarna hulle weggejaag het."
Die polisie het inligting opgevolg en die motor agternagesit na 'n huis in Tafelkop in KwaNdengezi. Die insittendes het op beamptes losgebrand en kon daarin slaag om met die motor weg te kom.
Volgens Gwala het polisiebeamptes Vrydagaand die motor in Quarry Heights opgespoor. "Die insittendes het weer op beamptes losgebrand en 'n 26-jarige konstabel is in die been en maag geskiet. Die verdagtes kon daarin slaag om te voet te vlug en die motor is geskut."
Die polisie het Dinsdagoggend verdere inligting opgevolg wat hulle na die GJ Crookes-hospitaal in Scottburgh gelei het. "Beamptes het 'n pasiënt wat in die bors geskiet is ondervra en daar is vasgestel dat hy een van die verdagtes is wat by die kaping betrokke was."
Volgens Gwala is die verdagte onder 'n vals naam in die hospitaal opgeneem. Die verdagte is in hegtenis geneem en sal na verwagting binnekort in die hof verskyn. Die soektog na die ander verdagtes gaan voort.
Matrieks 2016: Registreer om kennisgewings te ontvang
Onder 'n vervalste naam by die hospitaal ingeboek. Weet die hospitaal nie van ID boekies nie?
Crooks hospitaal? Is dit waar die crooks gaan vir behandeling? Lyk so… hahaha
Skuus? Na hoeveel keer se "skermutselings" ontsnap hulle? En dan moet n hospitaal die polisie se werk doen? Rerig….